정조 16년
壬子十月十八日卯時上御誠正閣大臣備局堂上引見入侍時右承旨洪義榮假注書鄭尙愚事變假注書李廷顯記注官李宗烈承膺祚右議政金履素判中樞府事吳載純行知中樞府事徐有隣判尹金文淳吏曹判書李𡊠行副司直金尙集右參贊徐有防刑曹判書沈頤之戶曹判書趙鼎鎭禮曹判書閔鍾顯訓鍊都正趙心泰行副司直徐有大李漢豐李邦一副校理金達淳正言張至冕以次進伏訖上曰左承旨與抄啓文臣入侍廷顯承命出傳左承旨曺允大與抄啓文臣金羲淳等偕入進伏履素曰數日稍寒聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰元子宮氣候何如上曰好在矣上曰近日中書事可悶矣卿今出肅爲國事幸矣頃以世好世祿之義爲批蓋春秋雖譏世卿而宋朝亦取世卿矣卿當懋盡承佐之方與國共休爲卿家欣幸矣履素曰臣以千不似之姿膺萬不近之命惶懍震越歷日靡定三疏臣豈敢備例而爲乎恭俟體諒之恩矣臣誠意淺薄未蒙允許又以國體事勢飭敎連下轉益惶悚冒沒出肅而慙恧之極無面可顯又伏承世好世祿之敎尤不勝感泣無地臣徒藉先蔭揚揚冒據終若孤恩忝先則臣之一身雖不足恤上累則哲之明非細故也伏乞收還新命改卜賢德焉上曰所辭過矣予先大王之孫也卿先卿之孫也當此時枚卜捨卿家其誰乎履素曰臣豈敢以大官自處而旣登筵席有區區所懷矣上曰陳達可也履素曰明天理正人心卽我朝家法也聖祖在上先正在下所嘗交修講明而臣之祖先亦嘗左右承佐式至于今炳烺竹帛惟我殿下以念舊之意擢臣於此任而臣旣末由逃遁冒沒承膺愚無知識不足爲螢爝之補而秉彝之所不泯家庭之所傳聞粗有一段衷赤銷鑠不得者目見天理將晦人心淊溺亂賊肆行隄防橫潰而若不溯源一論之則不特負殿下罔極之恩亦何以歸拜臣祖先乎蓋自驥僖事以來王法不行民志靡定駸駸然有胥溺之勢夫君臣大倫極天地而罔墜亘古今而不易義理則直而已界分則一而已直而一者爲忠回互而岐貳者爲逆忠逆之分間不容髮五行刀割噫彼一種不逞之徒內挾妖宇二字刀割之逆肚外拾逆簡煽亂之妖舌護法於榮德傳神於喆復釀出驥賊絶悖窮凶之疏遂以專輒二字爲疑亂煽動之欛柄上而誣逼慈聖下而搆捏相臣九字刀割古今天下寧有是耶然猶顯戮未加賊窩未破一日二日任其自如於是乎永僖者出又敢挺身右袒於驥賊蛇盤蚓結狐嘷梟應而僖又自如則於是乎又有右袒永僖者出前唱後喁東跳西踉半行刀割漢賊之勢已判而忠逆之界相混環東土數千里衣冠之列其將相率淪陷於夷狄禽獸之域豈不凜然而寒心哉十字刀削此輩亦豈不知而惟其凶肚逆腸別有傳襲係戀不捨拚死營護以爲潛釀凶圖角勝國家之計而又知其不敢顯售而明言也則八行刀割惟我祖宗朝故事昭載國乘一按可知則斯義也尤豈不撐天地亘宇宙書之史冊而有光質諸聖人而不惑者乎然而此輩之齗齗不已必以此藉口者正欲疑亂煽動以濟其所欲濟之凶謀祕計思之及此不覺髮豎而膽掉也嗚呼祖宗在天之靈何負於此輩而爲凶爲逆至此之極也臣謂爲治之道先使一國之人只知有此大義理然後政令施措始可有下手處今日急務莫過於十字刀割凡其黨與次第鋤治以之明天理於旣晦正人心於將溺則其中詿誤染汚之類庶幾懍然而懼怵然而悔恍然有悟於逆順之辨者是豈非聖明生道殺人之至仁盛意也哉臣又因是而更溯其本可乎噫嘻痛矣丙丁諸賊滔天之惡射日之凶實往牒之所無而此非一朝一夕之故奧自戊巳以來醞釀排布傍伺闖發魯禧逞凶於前麟謙接跡於後一轉而爲夏恭二轉而爲星九至凶至悖愈出愈憯此所以擧國臣民沬血飮泣直欲無生者而亦不能無憾於天網之太恢王章之久屈也尤豈非聖明穆然深思處乎嗚呼蓋此逆節種下生種首尾互貫腸肚相連伊來三四十年之間天常民彝幾乎湮晦幸有明義一部爲我東麟經燀爀如雷霆光明如日星而此書之作自有聖人之微意其所以討丙丁者乃所以討戊巳也先儒謂爲人臣者不可以不知春秋臣亦謂爲今日臣子者不可不知明義錄是宜君臣上下丕闡固守以竢百世也明矣而臣於此竊有大懼者立賢無方帝王之盛節雨露不擇用人之明喩惟其尺朽小疵之可合甄敍者則隨其人器列之朝籍固爲恢蕩之政而竊觀比年以來凡係已伏王章及應坐至重者外其餘負犯之類自上雖以化龍蛇之意獨運陶鑄庸滌舊染而此特大聖人所作爲耳至於在廷之臣惟當堅其秉執嚴其防範激濁揚淸防微杜漸以存躑躅之戒以絶覬覦之習而乃反前嚴而後弛始峻而終緩罔念義理之至重不顧釁孽之潛滋臣嘗聞先輩之言在前逆變之後凡係或淺或深可塞可通者一皆仰稟聖裁雖在名儒碩輔布列朝野之時初不敢自下主張而凡其復起爲人之類亦皆甄別而取捨之所以存大防而贊聖化者竝行不悖矣夫何何許怪論流行於搢紳之間創出來者不拒之說毋論臭味之同異毋論干犯之輕重如其附己而獻媚必也俱收而竝畜少無難愼看作能事以此市恩以此樹黨者種種有之名器由是而日紊防限由是而蕩然將使造化之權不在上而在下古人所謂恩欲歸已怨使誰當者正指此等處也若此不已臣恐莫嚴之大義將爲此說所壞了便作紙上之空言其爲世道之害倍甚於洪水猛獸豈不痛哉日前所被別諭惓惓責勉在於偕和二字臣雖無似已玷誤恩其欲仰體而周旋者固所耿結而第臣區區所執惟在於明義理嚴隄防如上所陳苟使今之夾輔王室者其存心處事亦惟在於明義理嚴隄防造次於是寤寐於是相須共濟如推車子仰裨我聖化則是將不期偕和而自底偕和如或情志阻隔意見睽乖致有日月征邁之歎則臣雖以苦心血腔求其偕和顧其勢亦將南適而北轅復何偕和之可論乎臣於此萬有一貪榮慕祿同流合汚甘自歸於負國忘先之科則聖明奚取於臣臣亦何以藉手而事我聖明乎哉由是言之則偕和之方非獨在於臣之一身矣今我殿下如欲使世道底定朝著寅協則亦不越乎明義理嚴隄防六字而已臣愚死罪竊附古人交勉之義爲殿下陳之惟殿下留心採納焉上曰卿於初筵有此縷縷之奏不可以句語之間涉邦禁靳答矣朝廷之爲朝廷刑政是已近日處分驟看未免顚倒今因卿言略擧本意所在可乎申驥顯則擢承宣尹永僖則姑不出場而此際反有前左相之處分者刑政之粗跡雖似判異處分之本意自是一致擢驥顯者爲流弊之深長慮而一擢更不提說恐逼慈殿也況驥顯之言非渠意而又況先於驥顯發如許之說於公座者亦出於妄度兩宮之間而不自覺其自歸於反常背陽之科事實大略如此此豈今日諸臣之所敢容喙殆若偏黨之相爭然乎永僖雖千千瞹昧萬萬冤痛攻永僖雖萬萬挾私千千憑公其情之未暴跡先見疑攻與被攻打成一團鬪鬨轉輾層激將作何許貌樣如是之際職在彌綸者擧措相反今筵甚於昨筵一節深於一節世臣姑無論急於爲彼大臣句當有日前處分矣下款事當體念卿亦殫誠對揚可也出擧條上曰十一行刀割尹永僖事前左相之筵奏於永僖非徒無益而又害之矣永僖之越講驥顯之子無論有情無情曖眛不曖眛宜付公議何關於前左相而賓對至以無勢等語出擧條以成公議之一層其後賓對亦不受以爲罪致有伊日光景之轉成一層此不處分而更若登筵則必當又加一層故不得已處分矣雖以跡言之永僖卽其五寸姪也旣非聖人則豈不遠嫌亦豈不顧世道之憂乎如是之際越驥顯而攻永僖越永僖而攻朴奎淳將不知幾家受傷天下事有本有末而捨本取末以致朝象之不得寧靖前左相實負國矣上曰次對爲之履素曰臣雖登筵而豈可冒沒行大官事而稟處廟謨乎上曰過矣履素曰頃因特敎湖西新還當捧條中限幾分停退事參以民情指一報來之意發關分付矣卽見忠淸監司李亨元報備局辭緣則以爲本道新還當捧都數爲五十九萬餘石係是嗣歲之資不敢仰請停退而今承指一報來之敎不宜一毫過濫當捧都數中限七分一磨鍊則乃爲八萬四千二百九十餘石準此數劃下以爲窮民均蒙實惠之地爲辭矣本道民事旣如是孔棘則凡係軫恤之道固當一付於道臣而至於還穀非但來春還賑之資竝靠於此前頭嗣歲之憂尤不可不念七分一所請恐不免稍過分數以八分一許施何如上曰湖西句管堂上亦陳所見可也文淳曰本道民事雖極可悶如此之時嗣歲之資尤當軫念大臣所奏八分一許施似的當矣上曰曾經湖西道臣各陳所見可也有隣曰無論七分一八分一便同假令而以今湖西穀簿七分一稍過限以八分一付之道臣酌量擧行恐合事宜矣頤之曰道臣所請似有商量而不可以目下民勢或忽前頭嗣歲之備大臣減分許施似得宜矣上曰依爲之雖道臣豈知幾分幾石之眞箇難捧乎自本司枚擧湖南所下傳敎措辭行會餘則還錄不足則加請可也出擧條履素曰頃以榮川馬步軍減額一款依道臣議施行之意有所行會矣卽見慶尙監司鄭大容狀啓則枚擧左兵使許侙牒呈以爲安東鎭左右哨馬軍俱未滿一哨就此兩哨中各減十一名左右別將標下軍亦各減一名合二十四名減數步軍爲四十八哨而別中司屬中哨軍一百二十名內一百九名減除其餘十一名分屬左右哨則可無換錯之弊云依此釐正似無掣礙而中哨步軍一哨內所減旣多餘丁分屬事涉苟簡餘丁十一名一竝減省恐合便宜請令廟堂稟旨分付矣道臣旣與帥臣相議有此狀聞則存減之間必有料量而然依所請施行何如上曰依爲之出擧條載純曰本廳軍校一年放料之數爲二千餘石專靠於畿湖牙兵收米而至於今年畿內則純錢代捧湖西則雖有或錢或米之分捧而元數不多以米當捧僅可爲一朔之需其餘十一朔放料拮据繼給他無善策而在前如此之時有山城軍餉米留庫中先爲推移取用以收米代錢待年事稍登貿米還充之例矣今亦於山城軍餉米留庫中限二千石依例取用從後貿充事甚便好敢此仰達下詢大臣處之何如上曰大臣之意何如履素曰旣是有前例之事而目下事情不得不然則勢將依此許施而軍餉事體至爲嚴重雖一時推移誠甚重難待明年秋成卽爲準數充報後使之狀聞俾無虛留之患宜矣上曰依爲之出擧條鼎鎭曰嶺南除留米五千五百石每年漕船添載上來而米價則必於今年內區劃矣辛亥耗條作錢數旣不多而盡用於各處移劃尙州等邑待秋作錢條中一萬四千兩亦已貸給於本道賑資使之待明秋還納所餘不過五千餘兩除留米五千五百石價一萬六千五百兩他無推移之道道內某衙門未上來各樣錢中一萬一千餘兩及尙州等所餘錢五千餘兩姑先自本營推移劃給待明秋賑資貸用還納錢中還報似好故敢此仰達矣上曰依爲之出擧條漢豐曰南壇植木之處幾盡種植而買畓禁畊處則定界立標然後可無更爲犯畊之弊自壇門限五十步以禁標二字刻石以置似合事宜敢此仰達矣上曰依爲之出擧條上曰臺諫進前至冕進伏曰請興陽縣爲奴罪人河翼龍亟令王府設鞫得情夬正王法上曰不允出擧條至冕曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條至冕曰請逆賊尙魯亟施孥戮之典上曰不允出擧條至冕曰請亟寢秋曹罪人柳師文放釋之命仍令王府設鞫嚴問夬正典刑上曰不允出擧條至冕曰請前校理李晴亟令王府設鞫得情夬施當律上曰不允出擧條至冕曰臣於向日三重臣處分事有區區所懷矣上曰三重臣處分請寢事旣有府啓兩司豈可俱發乎仍命書榻敎曰正言張至冕推考至冕曰臣性姿魯鈍言議巽軟淸朝耳目自知不稱而賓對有命召牌繼臨臣章皇出肅冒沒登筵而第彼蔡濟恭之罪惡莫掩黨逆顯肆無禮則伊時三重臣之以疏以言討之斥之者亶出於忠憤之誠公共之論此實可奬而不可譴也可從而不可遏也諸備堂之處分今已收還而三重臣之罪名尙在罷黜故竊恐懲討由是而不嚴刑賞終涉於乖當略效愚見仰請還寢三重臣處分姑置之命矣不惟不賜允批聖敎截嚴誨責備至此莫非臣之誠意淺薄不能仰格之致以此情踪何可一刻晏然於臺次乎請命遞斥臣職上曰重臣處分胡甚大擧措兩司之俱發請寢有壞事面問備之命烏可已乎勿辭亦勿退待出擧條至冕曰臣又有區區所懷矣上曰臺臣未及承批而徑先陳所懷大失臺體矣命書榻敎曰正言張至冕推考至冕曰臣於引避之際筵體生疎擧措顚錯未承聖批徑發所懷言端纔徹責敎重下至承問備之命忱誠未格所失實大其何敢一刻晏然於臺次乎請命遞斥臣職上曰勿辭義榮曰正言張至冕一日再啓煩瀆退待物論之意敢達矣上曰知道出擧條命書榻敎曰刑曹判書沈頤之備局有司堂上差下上曰昨日玉堂之憲臺處置箚子旣以不允批下玉堂似引義而經宿無一言今又登筵雖緣生疎之致而經幄之臣豈可如是昧格乎命次對先退履素等以次退出上曰抄啓文臣進前羲淳等以次進前上曰昨日諸文臣對策無一可觀比泮儒所作半不及焉豈不慨歎乎今此更試御題諸文臣會于闕內公廨善爲製進可也命退諸臣以次退出